b'\n_START_ARTICLE_\nCasuarina equisetifolia\n_START_SECTION_\nOpis\n_START_PARAGRAPH_\nIme je ta rastlina dobila po avstralskem pti\xc4\x8du kazuarju, saj so neolistane veje tega drevesa podobne kazuarjevemu perju. Drevo lahko zraste do 30 metrov visoko, okroglasta kro\xc5\xa1nja pa je sestavljena iz \xc4\x8dlenastih vej, na katere so name\xc5\xa1\xc4\x8deni drobni luskasti listi. Cvetovi so enospolni. Mo\xc5\xa1ki so zdru\xc5\xbeeni v dolgih klasih, \xc5\xbeenski pa v skupinah, ki merijo 1 cm v premeru in se oplojeni zdru\xc5\xbeijo v olesenelo rde\xc4\x8derjavo tvorbo, polno semen. Zaradi podobnosti teh semenskih tvorb s stor\xc5\xbei se je rastline oprijelo tudi ime avstralski bor.\n_START_SECTION_\nRaz\xc5\xa1irjenost\n_START_PARAGRAPH_\nCasuarina equisetifolia je raz\xc5\xa1irjena v Avstraliji, Oceaniji, Indiji, pa vse do Madagaskarja. Raste na razli\xc4\x8dnih podlagah, rada pa ima zmerno podnebje. Razmno\xc5\xbeuje se s semeni in potaknjenci.'